
RESUM. Es presenta una revisió de les espècies de faneròfits aquàtics submergits i 
flotants de S'Albufera de Mallorca. Es citen Ceratophyllum submersum i Zannichellia 
pedunculata com a nous taxons per a la flora de les Balears. Finalment es descriu l'es- 
tat i la distribució de.les poblacions de les diferents espècies. 


SUMMARY. AQUATIC FANEROPHYTES OF S'ALBUFERA DE MALLORCA. The species of 
submerged and floating macrophytes of the S'Albufera de Mallorca have been surve- 
yed. Ceratophyllum submersum and Zannichellia pedunculata are new records for the 
Balearic Islands. The distribution of the populations surveyed is shown. 


INTRODUCCIÓ 


La flora aquática de les Balears no és abundant peró encara conserva 
unes 36 espècies aquàtiques no helòfites. Ha estat tractada de forma particular 
per Thyssen (1976) i de forma esporàdica dins notes o treballs generals (BoLós 
& MOLINIER, 1957; MARGALEF, 1953; entre d'altres). 

Si la manca de treballs de botánica aquática a les Balears justifica sobra- 
dament la realització d'aquests tipus d'estudi, l'increment de la demanda d'ai- 
gua de la població i la persistent degradació ambiental de les Balears ens obli- 
guen a enllestir-los amb urgència. 


() Dep. Biologia i Ciències de la Salut. Universitat de les Illes Balears. 

La present nota es limita a espècies submergides o emergents no helòfites 
que s'han pogut herboritzar a S'Albufera o que hi han estat citades. Les es- 
pècies herboritzades s'indiquen amb el símbol (*) i estan dipositades l'Herbari 
del Laboratori de Botànica de la U.I.B. 

La dessecació de S'Albufera ha obligat a la majoria d'espècies a refugiar- 
se dins els canals. És en aquests on s'han localitzat quasi totes les espècies 
que a continuació es citen. 


CATÀLEG FLORÍSTIC 
Apium nodiflorum (L.) Lag. 


És una espècie corrent a les tres Illes. A S'Albufera la trobam a l'Estany 
de la Font de Sant Joan, Síquia dels Polls, Son Carbonell, Canal d'Amarador 
i Síquia des Pinar. 

Espècies acompanyants: Lemna gibba, Ceratophyllum demersum, Octodi- 
ceras fontanum, Ricciella fluitans, Myriophyllum spicatum, Potamogeton pecti- 
natus, Potamogeton crispus, Enteromorpha intestinalis, Rorippa nasturtium- 
aquaticum, Callitriche stagnalis, Chara globularis. 


Callitriche stagnalis Scop 


Està citada a Mallorca i Menorca. A S'Albufera es troba a la part alta, 
entre les veles, a l'Estany de la-Font de Sant Joan, Síquia dels Polls, Pont 
de Son Carbonell, Canal d'En Maroto, Canal d'En Pelet, Canal d'Amarador, 
Canal d'En Molinas i Canal d'En Pep. 

Espècies acompanyants: Apium nodiflorum, Octodiceras fontanum, Poly- 
gonum salicifolium, Ceratophyllum demersum, Hidelbrandia rivularis, Lemna 
gibba, Rhynchostegium riparioides, Ricciella fluitans, Rorippa nasturtium-aqua- 
ticum i Nitellopsis obtusa, principalment. 


Ceratophyllum demersum L.(*) 


És una espècie cosmopolita. A S'Albufera es distribueix de forma abun- 
dant per les parts alta i mitjana. Es presenta en forma mesopleustònica o dè- 
bilment ancorada. I 

Espècies acompanyants: Ceratophyllum submersum, Lemna gibba, Entero- 
morpha intestinalis, Ricciella fluitans, Hidelbrandia rivularis, Nitellopsis obtusa, 
Octodiceras fontanum, Polygonum salicifolium,. Callitriche stagnalis, i Rhyn- 
chostegium riparioides principalment. 

Ceratophyllum submersum L. (*) 


La distribució europea d'aquesta espécie va des de Moscou fins el sud 
d'Anglaterra, Cap du Ratz i vessant nord del Pirineu i d'allà, seguint el pa- 
ral-lel, fins a Macedònia (BoLós 4 Vico, 1984). La Flora Ibérica suggereix que 
la distribució és mal coneguda dins la Península Ibérica. MARGALEF Mir (1981) 
la situa a Cantalejo, Penyíscola i Vilagut, BoLós i Vico (1984) indiquen que 
també s'ha trobat al Rosselló. 

Es localitza a la part alta de S'Albufera (EE 077022). És un taxó nou 
per a les Balears. 

Es diferencia de l'anterior per esser d'aspecte feble i gràcil, té fulles tres 
vegades bifurcades i fruit mucronat sense espines basals. No se n'ha trobat en 
flor. Les arrels son dèbils i, com l'espècie anterior, també es presenta en 
forma mesopleustònica. 

Espècies acompanyants: Ceratophyllum demersum, Lemna gibba, Entero- 
morpha intestinalis, Ricciella fluitans, Zannichellia pedunculata, Apium nodiflo- 
rum i Polygonum salicifolium. 


Cotula coronopifolia L. (*) 


És una espècie que s'ha naturalitzat a molts de llocs. Es troba a les sí- 
quies de la part alta. Síquia dels Polls, Pont de Son Carbonell. 

Es troba sobre sols anegats però també creix submergida. 

Espècies acompanyants: Myriophyllum spicatum, Ceratophyllum demer- 
sum, Potamogeton crispus, Iris pseudacorus, Apium nodiflorum. 


Lemna gibba L. 


Cosmopolita. A S'Albufera es localitza principalment a la part alta, en 
els estanys i síquies de molt poc corrent. És, juntament amb L. minor l'únic 
exemple actual de macròfit pleustònic de S'Albufera. 

Espècies acompanyants: Enteromorpha intestinalis, Ceratophyllum submer- 
sum, Ceratophyllum demersum, Ricciella fluitans, Zannichellia pedunculata, 
Octodiceras fontanum, Hidelbrandia rivularis, Apium nodiflorum, Rorippa nas- 
turtium-aquaticum, Callitriche stagnalis. 


Lemna minor L. 


Com l'espècie anterior, és cosmopolita. Dins S'Albufera sols s'ha localitzat 
a la part alta a qualque punt d'aigúes netes i, durant la primavera-estiu del 83, 

a l'Estany de la Font de Sant Joan. Com les altres espècies del gènere, mai 
no es troba en els ambients lòtics o oberts al vent (MARTINSSON, 1984). 


A S'Albufera és menys abundant que L. gibba, probablement perquè els 
seus requeriments de fòsfor són baixos en comparació a L. gibba (l'òptim 
de P per L. gibba va de 0'43 a 10,86 mg.l" i per L. minor oscilla sobre 
0,017 mg.l", LUEOEND, 1982). 


Espècies acompanyants: Callitriche stagnalis, Chara vulgaris, Chara glo- 
bularis, Tolypella glomerata, Zannichellia pedunculata. 


Myriophyllum spicatum L. 


La seva àrea de distribució s'estén per Europa, Àsia Occidental i Boreal 
i Amèrica. A S'Albufera es troba a la part alta i mitjana del Canal de Siu- 
rana i Canal Gran i de forma no tan abundant a la part mitjana del Canal 
d'En Molinàs i part sud del Canal d'En Pujol. 

Espècies acompanyants: Potamogeton crispus, Callitriche stagnalis, Cera- 
tophyllum demersum, Rorippa nasturtium-aquaticum, Apium nodiflorum, Ra- 
nunculus trichophyllus, Zannichellia pedunculata. En menor quantitat Potamo- 
geton pectinatus, Chara vulgaris i Najas marina. 


Myriophyllum verticillatum L. 


La distribució geogràfica comprèn l'Hemisferi Nord i Amèrica del Sud. 


Està citat a S'Albufera a les síquies i a la Font de Sant Joan. Aquesta 
cita probablement es refereix al safareig (LLORENS com. per.), que en l'ac- 
tualitat es manté sec, de les cases de Sa Font. 


La impossibilitat que té l'espècie per a la utilització del bicarbonat de 
l'aigua, fa que probablement es mantengui en desavantatge als llocs on la 
mineralització es alta, per la qual cosa pensam que aquesta espècie, en cas 
d'esser-hi, és molt rara. 


Najas marina L. 


Distribució cosmopolita. Es localitza a la part mitjana de S'Albufera, 
dins aigües salabroses. Es distribueix pel Canal de Siurana, Canal Gran, Ca- 
nal des Sol i Canal d'En Pujol. 

Espècies acompanyants: Potamogeton pectinatus, Zannichellia pedunculata, 
Chara vulgaris, Chara connivens, Myriophyllum spicatum i Ranunculus trichop- 
hyllus principalment. 


Nymphaea alba L. 


Distribuida per tot Europa fins el sud dels Paisos Escandinaus i nord de la 
Península Ibérica. BoLósi Vico (1984) la distribueixen de forma discontínua dins 
la Península Ibèrica i la citen a Alt i Baix Empordà, Delta de l'Ebre, Plana Me- 
diovalentina i Mallorca. La Flora Ibérica la cita com a naturalitzada a Mallorca. 
També és contemplada a la Flora Europaea. 

BARCELÓ (1879-1881) l'assenyala dins una llacuna de Sa Pobla. En l'actuali- 
tat no és present a S'Albufera però és possible que abans de la dessecació es dis- 
tribuís dins els estanys arrecerats d'aigúes dolces. 

N. alba era l'únic representant estricte de macròfit de fulles flotans de S'Al- 
bufera. 


Polygonum salicifolium Brouss. (*) 


La seva àrea geogràfica de distribució comprén la Regió Mediterrània, Àsia, 
Àfrica i Oceania. Està citada a Mallorca i Menorca. A S'Albufera es distrubueix 
per la part alta, a la Síquia dels Polls i en el Canal de Sa Font. 

Espècies acompanyants: Rorippa nasturtium-aquaticum, Apium nodiflorum, 
Lemna gibba, Ceratophyllum demersum, Octodiceras fontanum, Ricciella flui- 
tans, Hidelbrandia rivularis, Enteromorpha intestinalis, Callitriche stagnalis. 


Potamogeton crispus L.(*) 


Cosmopolita. Fou citada per primera vegada a la part alta de S'Albufera 
(LLORENS, 1972). És abundant en el Canal des Sol i Canal de Siurana. 

Espècies acompanyants: Potamogeton pectinatus, Zannichellia pedunculata, 
Myriophyllum spicatum, Ceratophyllum demersum, Apium nodiflorum, Rorippa 
nasturtium-aquaticum, Callitriche stagnalis. 


Potamogeton nodosus Poiret (*) 


És una espècie citada a les tres Illes. A S'Albufera no hi entra de tot. Es 
troba per les síquies dels conreus i en el Torrent de Sant Miquel quan entra dins 
S'Albufera. 

Espècies acompanyants: Ceratophyllum demersum, Callitriche stagnalis, Oc- 
todiceras fontanum. 


Potamogeton pectinatus L. (*) 


És una espècie molt abundant, únicament manca a les zones polars. Està ci- 
tada a les cinc Illes. 

El P. pectinatus està ben adaptat per mantenir-se dins marges amplis i os- 
cil-lants de salinitat (Kapono, 1982, MTNEZ. TABERNER et al., 1987). A més es 
troba a llocs amb poc corrent i igualment a llocs amb corrents forts, i sempre en 
aigües eutròfiques. 

És l'espècie més típica per enquadrar al cantó de les espècies adaptades a 
fluxes de nutrients alts a la zona fòtica i a elevada energia cinètica de l'aigua. 
Ocuparia el lloc de les diatomees dins l'espai ecològic del plancton (MARGALEF, 
1980) o el lloc dels estrategues ruderals a l'espai ecològic de les plantes terrestres 
(GRIME 1979). 

És el macròfit aquàtic submergit més abundant de S'Albufera, la qual cosa 
no fa més que indicar el caracter artificial d'aquest lloc. 

Espècies acompanyants: Najas marina, Chara vulgaris, Chara connivens, Ra- 
nunculus trichopyllus, Potamogeton crispus i Myriophyllum spicatum, principal- 
ment. 


Potamogeton pusillus L. (*) 

Cosmopolita. A S'Albufera és molt poc abundant, l'hem observat a la part 
alta, a les síquies dels conreus i en el Pont de Son Carbonell. 

Espècies acompanyants: Zannichellia pedunculata, Potamogeton crispus, Po- 
tamogeton pectinatus, Callitriche stagnalis. 
Ranunculus baudotii Godron (*) 

Àrea geogràfica: Europa de l'Oest. Àfrica del Nord. 

Dins la zona d'estudi el trobam als llocs d'aigües més efímeres juntament 
amb Triglochin bulbosa. 
Ranunculus trichophyllus Chaix (*) 


És una espècie que citam per primera vegada a S'Albufera, únicament hi ha 

una població en el Canal Gran i qualque peu aillat per la part alta. 
DUvVIGNEAUD (1979) la cita a Mallorca en el seu catàleg de plantes de les Ba- 
lears. La flora de Bolós i Vigo i la Flora Ibérica no la citen a Balears. 
Espècies acompanyats: Myriophyllum spicatum, Zannichellia pedunculata, 
Potamogeton pectinatus, Potamogeton crispus, Najas marina, Ceratophyllum de- 
mersum. 


Rorippa nasturtium-aquaticum (L.) Hayech 


És una planta localitzada, però no rara a les Balears. A S'Albufera la tro- 
bam únicament a la part alta. Evita la salinitat elevada. 

Espècies acompanyats: Polygonum salicifolium, Apium nodiflorum, Cera- 
tophyllum demersum, Octodiceras fontanum, Ricciella fluitans, Hidelbrandia ri- 
vularis, Enteromorpha intestinalis, Myriophyllum spicatum, Zannichellia pedun- 
culata, Potamogeton pectinatus, Potamogeton crispus, Callitriche stagnalis, Rhyn- 
chostegium riparioides, Chara globularis. 


Ruppia cirrhosa (Petagna) Grande (*) 


La trobam a la part baixa del Canal d'En Fèrragut quan es junta amb l'Es- 
tany del Cibollar o d'En Mama i a l'Estany dels Ponts. Necessita aigües persis- 
tens i una certa fondària. Està citada a Mallorca i Menorca. 

Espècies acompanyants: Lamprothamnium papulosum, Chaetomorpha li- 
num, També es pot trobar acompanyada d'espècies marines de distribució dis- 
persa i puntual com: Chondria tenuissima, Ceramium diaphanum, Lophosypho- 
nia subadunca, Laurencia obtusa, Gracilaria verrucosa, etc. 


Ruppia maritima L. var. brevirrostris Ag. (*) 


Està citada a S'Albufera, S'Albufereta, Sa Porrassa, Salobrar de Campos i 
Na Borges a Mallorca. També està citada a Menorca i Eivissa. 

A S'Albufera la trobam en els llises de la part nord que durant l'estiu s'asse- 
quen. Es Cibollar i Es Colombar. 

Espècies acompanyants: Lamprothamnium papulosum. 


Trapa natans L. 


Les espècies d'aquest gènere poden esser qualificades de metalícoles (Gom- 

MES & MUNTAU, 1981). En concret T. natans és considerada manganòfila (TÒLGYE- 
sı, 1965). Poden esser útils per al control de contaminants del tipus dels metalls 
pesants. 

T. natans ès una espècie que es troba a estanys i llacunes eutròfiques, de 0,4 
a 3 m de fondària. Com N. alba és un macròfit de fulles flotans que actualment 
no troba a S'Albufera el seu hàbitat típic d'estanys arrecerats d'aigües dolces. 

Fou citada per BARCELÓ (1879-1881) a S'Albufera, des de llavors no s'ha re- 
trobat, per la qual cosa pensam que es deu haver esvait. 

Bolós i Vigo assenyalen que els cairells es troben dins aigües més aviat po- 
bres en carbonat càlcic, la qual cosa ens fa pensar que no devia esser gaire abun- 
dant a S'Albufera. 


Zannichellia pedunculata, Reichenb. (*) 


És una espècie anual de rizomes prims. Per esser poliploide i autògama ha 
ocupat la majoria dels sistemes dolços o salins del món (VERHOEVEN et al., 1982). 
És subcosmopolita. 


Dins l'àrea d'estudi la trobam en el Canal de Siurana, en el Canal Gran i en 
el Canal d'En Ferregut. 

És un taxó nou per a la flora de les Balears. 

Espècies acompanyants: Potamogeton pectinatus, Ranunculus trichophyllus, 
Callitriche stagnalis, Rorippa nasturtium-aquaticum, Ceratophyllum demersum, 
Ceratophyllum submersum, Ricciella fluitans, Enteromorpha intestinalis, Lemna 
gibba, Myriophyllum spicatum, Apium nodiflorum,. Najas marina i fins i tot 
Chaetomorpha linum. 

Les espècies que hem trobat a S'Albufera corresponen a Z. pedunculata, no 
a Z. palustris. Altres espècies del gènere Zannichellia herboritzades a l'Illa de 
Mallorca per J. Rrra (com. per.) tampoc no s'adapten a Z. palustris, per la qual 
cosa pensam que el gènere s'haurà de revisar. 


CONCLUSIONS 


La composició química de les aigües dels canals de S'Albufera és molt di- 
versa i s'estableix en forma de gradient tant de mineralització com de nutrients 
(MTNEZ. TABERNER et al., 1985 i 1986, RAMON et al. 1987). No és estrany que si- 
gui així. Les aigües de diferent origen es mesclen amb les aigües marines en dife- 
rent proporció segons el lloc i la pluviometria de l'estació. D'aquesta manera 

s'estableixen hàbitats diversos que són ocupats per diferents composicions d'es- 
pècies (FORTEZA et al., 1987a i 1987b). Aquest fet explica en part la riquesa espe- 
cífica de la zona. 

La desaparició d'espècies com Trapa natans o Nymphaea alba i la limitació 
de les espècies pleustòniques com Lemna minor i Lemna gibba a les parts altes 
i tancades de S'Albufera fa pensar que la seva transformació en un sistema de 
canals ha desfavorit les espècies més típiques d'aigúes lenítiques o lèntiques i ha 
afavorit les adaptades a medis lòtics com Potamogeton pectinatus. 

Es poden considerar desaparegudes les espècies Nymphaea alba i Trapa na- 
tans. Myriophyllum verticillatum fou observat fa uns anys (LLORENS com. per.) 
però no s'ha tornat a observar, Ceratophyllum submersum, Ranunculus trichop- 
hyllus, i Potamogeton pusillus, tenen poblacions molt pobres en aquest moment 
i requereixen un control estricte en ordre a la seva conservació. 

